LIETUVOS MOKSLO TARYBOS PIRMININKAS

įsakymas

Dėl TARPTAUTINIŲ TAIKOMųJŲ MOKSLINIŲ TYRIMŲ IR EKSPERIMENTINĖS PLĖTROS KOMPETENCIJOS CENTRŲ KŪRIMO VIEŠŲJŲ KONSULTACIJŲ ORGANIZAVIMO TVARKOS aprašo patvirtinimo

2024 m. rugpjūčio 6 d. Nr. V-358

Vilnius

Vadovaudamasis Lietuvos mokslo tarybos nuostatų, patvirtintų Lietuvos Respublikos Vyriausybės 2022 m. balandžio 20 d. nutarimu Nr. 375 „Dėl Lietuvos mokslo tarybos nuostatų patvirtinimo“, 19.5 ir 19.19 papunkčiais, 2022–2030 m. plėtros programos valdytojos Lietuvos Respublikos švietimo, mokslo ir sporto ministerijos mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ projektų finansavimo sąlygų aprašu Nr. 13, patvirtintu Lietuvos Respublikos švietimo, mokslo ir sporto ministro 2022 m. rugpjūčio 17 d. įsakymu Nr. V-1250,

t virtinu Tarptautinių taikomųjų mokslinių tyrimų ir eksperimentinės plėtros kompetencijos centrų kūrimo viešųjų konsultacijų organizavimo tvarkos aprašą (pridedama).

Pirmininkas	Gintaras Valinčius

PATVIRTINTA

Lietuvos mokslo tarybos pirmininko

2024 m. rugpjūčio 6 d. įsakymu Nr. V-358

TARPTAUTINIŲ TAIKOMŲJŲ MOKSLINIŲ TYRIMŲ IR EKSPERIMENTINĖS PLĖTROS KOMPETENCIJOS CENTRŲ KŪRIMO VIEŠŲJŲ KONSULTACIJŲ ORGANIZAVIMO TVARKOS APRAŠAS

I SKYRIUS

BENDROSIOS NUOSTATOS

1. Tarptautinių taikomųjų mokslinių tyrimų ir eksperimentinės plėtros kompetencijos centrų kūrimo viešųjų konsultacijų organizavimo tvarkos aprašas (toliau – Aprašas) reglamentuoja viešųjų konsultacijų procesą. Viešųjų konsultacijų metu Lietuvos mokslo taryba (toliau – Taryba) organizuoja ir atlieka konsultacijas su Lietuvos mokslo bendruomene, siekdama identifikuoti tarptautinius taikomųjų mokslinių tyrimų ir eksperimentinės plėtros kompetencijos centrus, jų kūrimo idėją ir galimus tarptautinius partnerius, pritraukiant juos ilgalaikiam bendradarbiavimui (ne trumpiau nei 5 metams) dėl bendrų tyrimų, bei reikšmingai prisidėti įgyvendinant strateginį tikslą pereiti prie mokslo žiniomis, pažangiosiomis technologijomis, inovacijomis grįsto darnaus ekonomikos vystymosi ir didinti šalies tarptautinį konkurencingumą (toliau – Viešoji konsultacija arba Viešosios konsultacijos). Viešųjų konsultacijų su galimais tarptautinių taikomųjų mokslinių tyrimų ir eksperimentinės plėtros kompetencijos centrais vykdymo teisinis pagrindas yra 2022–2030 m. plėtros programos valdytojos Lietuvos Respublikos švietimo, mokslo ir sporto ministerijos mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ aprašas ir aprašo 13 priedas, patvirtinti Lietuvos Respublikos švietimo, mokslo ir sporto ministro 2022 m. rugpjūčio 17 d. įsakymu Nr. V-1250 „Dėl 2022-2030 m. plėtros programos valdytojos Lietuvos Respublikos švietimo, mokslo ir sporto ministerijos mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ aprašo patvirtinimo“ (suvestinė redakcija nuo 2024 m. liepos 27 d.) (toliau – PFSA). Šiomis Viešosiomis konsultacijomis įgyvendinami 2021–2030 m. nacionaliniame pažangos plane, patvirtintame Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų Nacionalinio pažangos plano patvirtinimo“ (toliau – NPP), įtvirtinti strateginiai tikslai.

2. Taryba, atlikusi Viešąsias konsultacijas, vadovaudamasi Aprašu bei PFSA, pateikia Lietuvos Respublikos švietimo, mokslo ir sporto ministerijai (toliau – Ministerija) siūlomų galimų partnerių kurti Kompetencijos centrus sąrašą ir jų institucinę sudėtį.

3. Apraše vartojamos sąvokos ir santrumpos:

3.1. Technologinis paruoštumo lygis (angl. Technology readiness level) (toliau – TRL) – mokslinių tyrimų ir eksperimentinės plėtros etapų klasifikacija taip, kaip sąvoka apibrėžta Rekomenduojamos mokslinių tyrimų ir eksperimentinės plėtros etapų klasifikacijos apraše, patvirtintame Lietuvos Respublikos Vyriausybės 2012 m. birželio 6 d. nutarimu Nr. 650 „Dėl rekomenduojamos mokslinių tyrimų ir eksperimentinės plėtros etapų klasifikacijos aprašo patvirtinimo“;

3.2. Sumanioji specializacija – suprantama taip, kaip sąvoka apibrėžta Mokslinių tyrimų ir eksperimentinės plėtros ir inovacijų (Sumaniosios specializacijos) koncepcijoje, patvirtintoje Lietuvos Respublikos Vyriausybės 2022 m. rugpjūčio 17 d. nutarimu Nr. 835 „Dėl mokslinių tyrimų ir eksperimentinės plėtros ir inovacijų (sumaniosios specializacijos) koncepcijos patvirtinimo“;

3.3. Projektas – PFSA numatytas įgyvendinti projektas, kuriame Taryba yra pareiškėjas;

3.4. Tarptautinis taikomųjų mokslinių tyrimų ir eksperimentinės plėtros kompetencijos centras (toliau – Kompetencijos centras) – taikomųjų mokslinių tyrimų ir eksperimentinės plėtros veiklą nuo 4 TRL lygio (išskirtinais atvejais – ir komercinį potencialą kuriančius fundamentinius mokslinius tyrimus (2-3 TRL lygiai), kai jie atitinka Sumaniąją specializaciją ir verslo, visuomenės poreikius bei kai fundamentiniai tyrimai yra neatsiejama MTEP projekto dalis) vykdantis ir jos pagrindu kurti komercinamas žinias siekiantis mokslo ir studijų institucijos arba universiteto ligoninės padalinys, turintis tarptautinį partnerį ir su juo pasirašytą susitarimą dėl bendros taikomųjų mokslinių tyrimų ir eksperimentinės plėtros veiklos vykdymo ir / ar žinių komercinimo Kompetencijos centro tematika. Kiekviename steigiamame Kompetencijos centre projekto lėšomis privalo būti sutelktas tematinis taikomųjų mokslinių tyrimų potencialas į struktūrinį padalinį, kuriame suformuotos bent 3 naujos mokslinių tyrimų grupės (teikiamoje temoje), pritraukiant joms vadovauti aukšto tarptautinio lygio grupių vadovus, įdarbinant kiekvienoje grupėje ir bent 2 studentus, 2 doktorantus ir bent 1 podoktorantūros stažuotoją;

3.5. Universiteto ligoninė – suprantama taip, kaip apibrėžta Lietuvos Respublikos sveikatos priežiūros įstaigų įstatyme;

3.6. Mokslo ir studijų institucija (toliau – MSI) – juridinis asmuo, kurio pagrindinė veikla – studijų vykdymas ir su studijomis susijusi veikla ir (arba) taikomųjų mokslinių tyrimų ir eksperimentinė plėtra. MSI turi būti įtraukta į Atviros informavimo, konsultavimo ir orientavimo sistemos registrą. Kiekvienos Lietuvos MSI ir (ar) Universiteto ligoninės, kuri steigs Kompetencijos centrą, paskutinio Palyginamojo ekspertinio universitetų ir mokslinių tyrimų institutų mokslinių tyrimų ir eksperimentinės plėtros vertinimo metu gautas MTEP veiklos kokybės įvertinimas mokslo kryptyje, atitinkančioje steigiamo Kompetencijos centro tematiką, turi būti ne mažesnis nei 4 balai, o kitų Lietuvos MSI, kurios dalyvauja projekte ir yra būtinos projekto rezultatams pasiekti, įvertinimas mokslo kryptyje turi būti ne mažesnis nei 3 balai;

3.7. Tarptautinis partneris – užsienio viešasis ar privatus juridinis asmuo, kurio pagrindinė veikla yra studijų vykdymas, su studijomis susijusi veikla ir taikomieji moksliniai tyrimai ir eksperimentinė plėtra. Tarptautinis partneris turi būti koordinavęs Europos Sąjungos bendrųjų mokslinių tyrimų programų „Horizontas 2020“ arba „Europos Horizontas“ projektą, tematiškai susijusį su steigiamo tarptautinio Kompetencijos centro planuojama veikla, arba patekti tarp 200 pirmaujančių universitetų pasauliniuose „QS“ arba „Times Higher Education“ reitinguose. Kompetencijos centrą kurianti MSI arba Universiteto ligoninė turi pagrįsti visų tarptautinių partnerių dalyvavimą ir nefinansinį indėlį į jo kūrimą. Kompetencijos centras gali turėti daugiau nei vieną tarptautinį partnerį. Tarptautiniam partneriui projekte nėra skiriamos priemonės finansavimo lėšos;

3.8. Taikomieji moksliniai tyrimai ir eksperimentinė plėtra – MTEP;

3.9. Kompetencijos centro atstovas – Kompetencijos centro partnerių grupės atstovas, kuris atstovauja partnerius ir dalyvauja Viešojoje konsultacijoje. Kompetencijos centro grupės atstovas turi turėti tinkamus įgaliojimus, įtvirtintus Tarybai pateikiamuose dokumentuose, dalyvauti Viešojoje konsultacijoje. Pasikeitus Kompetencijos centro atstovui, Taryba turi būti apie tai informuota.

II SKYRIUS

VIEŠŲJŲ KONSULTACIJŲ ORGANIZAVIMAS

4. Viešąsias konsultacijas sudaro 3 etapai:

4.1. Kvietimas teikti ketinimo laišką (toliau – Ketinimo laiškas);

4.2. Pasiūlymas teikti Kompetencijos centro kūrimo anketą;

4.3. Kompetencijos centrų nuotolinis prisistatymas ir klausimų bei atsakymų sesija (žodžiu) (toliau – Pristatymas).

5. Taryba, vadovaudamasi Aprašo bei PFSA nuostatomis, parengia ir interneto svetainėje https://lmt.lrv.lt/lt/ paskelbia atvirą kvietimą teikti Ketinimo laišką. Ketinimo laiškas yra laisvos formos dokumentas, kuriuo deklaruojamas ketinimas kurti Kompetencijos centrą. Ketinimo laiške turi būti nurodytas tinkamus įgaliojimus turintis Kompetencijos centro atstovas kaip tai numatyta Aprašo 3.9 papunktyje.

6. Siekiant dalyvauti Viešosiose konsultacijose Tarybai kartu su Ketinimo laišku teikiama užpildyta Ketinimo dalyvauti forma (Aprašo 1 priedas) ir Kompetencijos centro partnerio deklaracija (toliau – Deklaracija) (Aprašo 2 priedas).

7. Paskelbusi atvirą kvietimą, Taryba organizuoja informacinius renginius siekdama pristatyti ir paaiškinti Viešųjų konsultacijų sąlygas, reikalavimus ir etapus.

8. Kvietime nustatomas ne trumpesnis nei 14 kalendorinių dienų Ketinimo laiško, Ketinimo dalyvauti formos ir Deklaracijos pateikimo terminas. Šie dokumentai turi būti pateikti juos išsiunčiant Tarybai elektroniniu paštu info@lmt.lt (iki kvietime nurodytos paskutinės termino dienos 17.00 val.).

9. Tarybos pirmininko pavedimu paskirtiems Tarybos darbuotojams peržiūrėjus pateikto Ketinimo laiško, Ketinimo dalyvauti formos ir Deklaracijos atitiktį Apraše ir PFSA nustatytiems reikalavimams bei užpildžius Ketinimo dalyvauti formos atitikties pažymą (Aprašo 4 priedas), Tarybos pirmininko įsakymu sudaromas kitame Viešųjų konsultacijų etape siūlomų dalyvauti Kompetencijos centrų sąrašas.

10. Kompetencijos centrų, siūlomų dalyvauti kitame Viešųjų konsultacijų etape, nustatytame Aprašo 4.2 papunktyje, atstovai informuojami apie Tarybos pirmininko sprendimą ir kviečiami pateikti Aprašo 3 priede nustatytos formos Kompetencijos centro kūrimo anketą. Anketa turi būti užpildyta lietuvių bei anglų kalbomis ir ne vėliau kaip per 30 kalendorinių dienų pateikta Tarybai elektroniniu paštu info@lmt.lt (iki paskutinės termino dienos 17.00 val.). Kompetencijos centras (-ai), kuriam nebus pasiūlyta dalyvauti kitame Viešųjų konsultacijų etape apie tai bus informuotas Kompetencijos centro atstovo elektroniniu paštu.

11. Pasibaigus Aprašo 10 punkte nurodytam terminui, galimų partnerių kurti Kompetencijos centrus pateikti dokumentai perduodami Tarybos pirmininko patvirtintoms tematinėms konsultantų grupėms (toliau – Konsultantų grupės).

11.1. Konsultantų grupes sudaro:

11.1.1. Tarybos Gamtos ir technikos mokslų ekspertų komiteto (toliau – GTM komitetas) arba (ir) Humanitarinių ir socialinių mokslų ekspertų komiteto (toliau – HSM komitetas) pasiūlytas Konsultantų grupės vadovas, atstovaujantis pagrindinę MTEP veiklos tematiką, kurioje numatoma Kompetencijos centro veikla;

11.1.2. Tarybos Mokslo ir studijų politikos ekspertų komiteto pasiūlytas atstovas;

11.1.3. GTM komiteto arba (ir) HSM komiteto pasiūlyti ne mažiau kaip 3 užsienio konsultantai, esantys Tarybos ekspertų duomenų bazėje ir atstovaujantys pagrindinę MTEP veiklos tematiką, kurioje numatoma Kompetencijos centro veikla;

11.2. Konsultantų grupės darbe dalyvauja patarėjai:

11.2.1. Tarybos pirmininko paskirtas Tarybos Mokslo ir inovacijų patarėjas (toliau – MIP);

11.2.2. Iki 3 socialinių partnerių deleguotų atstovų, kurių žinios, kompetencijos ir patirtis atitinka Kompetencijos centro MTEP veiklos tematiką;

11.2.3. Tarybos pirmininko pagal poreikį paskirtas Tarybos darbuotojas (-ai), kuris Projekte atliks administracines ir organizacines funkcijas.

12. Konsultantų grupės darbas organizuojamas ir vyksta elektroninių ryšių priemonėmis, nuotoliniu būdu, posėdžių forma.

13. Konsultantų grupių vadovai atlieka posėdžių pirmininko funkciją ir organizuoja Konsultantų grupių darbą, taip pat pasirašo posėdžių protokolus.

14. Konsultantų grupių nariai ir Konsultantų grupių patarėjai dalyvauja posėdžiuose ir Konsultantų grupių vadovų sprendimu rengia jiems medžiagą bei atlieka kitus su šia veikla susijusius pavedimus.

15. Konsultantų grupių nariai ir patarėjai veikia remdamiesi efektyvumo, atsakomybės, akademinės etikos, profesionalumo, kolegialumo, sąžiningumo ir nešališkumo, nepriklausomumo, objektyvumo, teisėtumo ir lygiateisiškumo principais. Konsultantų grupių nariai ir patarėjai turi užpildyti ir pasirašyti Aprašo 5 priede pateiktą „Lietuvos mokslo tarybos konsultantų grupės nario ir patarėjo pasižadėjimą“.

16. Konsultantų grupių darbo tvarka:

16.1. Konsultantų grupių nariai ir patarėjai per 30 kalendorinių dienų nuo informacijos gavimo susipažįsta su Kompetencijos centro kūrimo anketomis. Konsultantų grupių nariai, individualiai peržiūrėję pateiktas Kompetencijų centro kūrimo anketas, pagal Tarybos pirmininko patvirtintą formą raštu parengia argumentuotą nuomonę dėl Kompetencijų centrų perspektyvumo ir veiklos galimybių bei rizikų;

16.2. Konsultantų grupių nariai, dalyvaujant Konsultantų grupių patarėjams, posėdžio metu aptaria pateiktas Kompetencijos centro kūrimo anketas bei Konsultantų grupių narių pagal Aprašo 16.1 papunktį pateiktą nuomonę ir bendru sutarimu parengia siūlymus Tarybos pirmininkui, kuris šiuo pagrindu sudaro ir įsakymu patvirtina Kompetencijos centrų galimų partnerių sąrašą baigiamajam Viešųjų konsultacijų etapui. Apie galimybę dalyvauti baigiamajame Viešųjų konsultacijų etape kiekvienas Kompetencijos centras informuojamas Kompetencijos centro atstovo elektroniniu paštu. Siūlymai parengiami atsižvelgiant į galimų partnerių kurti Kompetencijos centrus poreikį, aktualumą, galimybes pritraukti talentingus mokslininkus, tyrėjus iš Lietuvos ir užsienio, perspektyvas sukurti modernią MTEP veiklų aplinką, taip pat galimą Kompetencijos centrų socialinio ir ekonominio poveikio potencialą, siejamą su NPP uždaviniais. Siūlymuose turi būti įvardintos galimos Kompetencijos centrų MTEP veiklų įgyvendinimo ir jų rezultatų pasiekimo rizikos bei pasirengimas jas suvaldyti;

16.3. Konsultantų grupių patarėjai turi galimybę pasisakyti dėl svarstomų galimų partnerių kurti Kompetencijų centrus. Konsultantų grupių patarėjai nepildo Aprašo 16.1 papunktyje nurodytos formos;

17. Baigiamajame Viešųjų konsultacijų etape organizuojamas nuotolinis Pristatymas, kuriame Konsultantų grupių vadovai, nariai ir patarėjai bei Tarybos pirmininkas arba jo įgaliotas asmuo planuojamų kurti Kompetencijos centrų atstovams pateikia su Kompetencijos centro kūrimo anketa susijusius klausimus (žodžiu). Galimus partnerius kurti Kompetencijos centrus Pristatyme atstovauja Kompetencijos centro atstovas ir jo pasitelkta grupė, sudaryta iš ne daugiau kaip 5 asmenų.

18. Kompetencijos centro atstovas apie organizacines ir technines Pristatymo gaires bus informuoti ne vėliau kaip prieš 7 kalendorines dienas elektroniniu paštu.

19. Pasibaigus Pristatymo etapui Konsultantų grupės turi galimybę peržiūrėti pagal Aprašo 16.2 papunktį suformuluotus siūlymus ir, jeigu reikia, juos pakeisti ar papildyti.

20. Viešųjų konsultacijų proceso pabaigoje, Tarybos pirmininkui pateikiamas galutinis siūlomų galimų partnerių kurti Kompetencijos centrus sąrašas, nurodant jų kūrimo Lietuvoje poreikį, aktualumą, galimybes pritraukti talentingus mokslininkus, tyrėjus iš Lietuvos ir užsienio, perspektyvas sukurti modernią MTEP veiklų aplinką, taip pat galimą Kompetencijos centrų socialinio ir ekonominio poveikio potencialą, siejamą su NPP uždaviniais. Tarybos pirmininkas įsakymu patvirtina siūlomų galimų partnerių kurti Kompetencijos centrus sąrašą arba motyvuotai grąžina siūlymus Konsultantų grupėms patikslinti arba papildyti.

III SKYRIUS

BAIGIAMOSIOS NUOSTATOS

21. Pasibaigus visiems Viešųjų konsultacijų etapams ne vėliau kaip per 10 dienų Taryba pateikia Ministerijai siūlymą dėl Kompetencijos centrų galimų partnerių kartu su jų institucine sudėtimi.

22. Po Viešųjų konsultacijų gali būti įgyvendinami kiti Kompetencijos centrų kūrimo etapai, kurie yra apibrėžti PFSA.

23. Subjektai Viešųjų konsultacijų proceso metu gali teikti prašymus ir skundus Lietuvos Respublikos viešojo administravimo įstatymo pagrindais ir tvarka. Apeliacijų procedūra dėl Viešųjų konsultacijų proceso rezultatų nenumatoma.

24. Asmens duomenys tvarkomi nepažeidžiant 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatyme nustatytų reikalavimų. Asmens duomenys renkami ir tvarkomi vadovaujantis Bendrojo duomenų apsaugos reglamento 6 straipsnio 1 dalies c ir e punktų nuostatomis.

25. Pasikeitus Apraše nurodytiems teisės aktams, taikomos aktualios teisės aktų nuostatos.

26. Galimi partneriai kurti Kompetencijos centrus sutinka, kad Viešosioms konsultacijoms pateikta informacija, išskyrus tokią, kuri negali būti atskleista teisės aktų nustatyta tvarka, gali būti naudojama viešinimo tikslais.

_____________________________________